Näin toimii Suomessa ihailtu Tanskan aktiivimalli – ”koulutusta vastaavan työn” käsitettä ei tunneta ja työttömät haastatellaan kuukauden välein

Tanska käyttää Suomeen verrattuna kaksinkertaisen määrän rahaa aktiiviseen työvoimapolitiikkaan. Suomen ”aktiivimallin” vertaaminen Tanskaan on kuin vertaisi yhtä ratasta polkupyörään. Tanskassa työttömille on tarjolla keppiä, mutta runsaasti myös porkkanaa.

Bjarke Juul-Hansen, 57, saa tammikuun lopussa bussikuskin pätevyyden, jos kaikki menee suunnitelmien mukaan. Hän on varma, että sen jälkeen hän löytää taas töitä.­

– Kööpenhamina

Työtön tanskalaismies Bjarke Juul-Hansen, 57, on varma siitä, että pääsee pian taas töihin.

”Kyllä! Kööpenhaminan alueella on 2 500 avointa bussikuskin paikkaa.”

Mies on juuri opiskelemassa kokonaan uutta työtä: hän on kuusi viikkoa kestävällä kurssilla, jonka jälkeen hänellä pitäisi olla bussikuskin paperit taskussa. Täysi ansiopäiväraha, noin 2 300 euroa kuukaudessa, juoksee koko kurssin ajan. Sen jälkeen hän aikoo vielä hankkia vammaisten kuljettamiseen oikeuttavan taksiluvan.